Üle kivide ja kändude alanud turniir läheb samasugusena ka edasi, pidevalt liigun mõnikümmend kohta bubblest üleval- või allpool. Hand-on-Hand ajal olen aga siiski ca 50 kohta kõrgemal (raha saavad 580 esimest, mina kuskil 530 koha peal) ja järgmisel käigul saan ka blindivarguse teha kui äkitselt kostab äikesekärgatus, raadio lööb sahisema ning ümberringi tuled kustuvad. Kaasa arvatud  netiühendus. Lohutan end sellega, et esikoht (ja 3000$) jääb küll püüdmata, kuid vähemalt saab osavõtutasu tagasi ja ronin magama. Hommikul postkasti vaadates selgub aga, et mitte-midagi-tehes olen veel 200 kohta kõrgemale liikunud ning lõpetanud 3258 alustaja seas 353. kohaga ning tänu sellele saan oma sissemakse ka ligi viiekordselt tagasi. Ilus.